დანიელ ნობოა

დანიელ როი გილქრისტ ნობოა აზინი ; დ. 30 ნოემბერი, 1987 — ეკვადორელი პოლიტიკოსი და ბიზნესმენი, რომელიც 2023 წლიდან ეკვადორის 48-ე და ამჟამინდელი პრეზიდენტია. პრეზიდენტის თანამდებობა 35 წლის ასაკში დაიკავა და ქვეყნის ისტორიაში მეორე ყველაზე ახალგაზრდა პრეზიდენტია ხუან ხოსე ფლორესის შემდეგ. დანიელ ნობოა ყველაზე ახალგაზრდა პრეზიდენტია, ვინც პირდაპირი წესით აირჩიეს.

ნობოა ეკვადორის ეროვნული ასამბლეის წევრი 2021 წლიდან 2023 წლამდე იყო. ამ წელს ასამბლეა პრეზიდენტ გილერმო ლასომ კონსტიტუციური მექანიზმ „ “-ს გზით დაშალა.

პოლიტიკურ კარიერამდე დანიელ ნობოა რამდენიმე თანამდებობას იკავებდა მამამისის კომპანია „ნობოა კორპორეიშენში“. მისი მილიარდერი მამა ალვარო ნობოა ხუთჯერ იყო ეკვადორის პრეზიდენტობის კანდიდატი, თუმცა ხუთივეჯერ წარუმატებლად იყარა კენჭი. დანიელ ნობოას ხშირად მოიხსენიებენ, როგორც მამამისის კომპანიისა და ქონების მემკვიდრეს.

2023 წლის მაისში ეკვადორის პრეზიდენტ გილერმო ლასოს ქვეყნის ეროვნულ ასამბლეაში იმპიჩმენტი დაემუქრა, მან კი ქვეყნის კონსტიტუციის 148-ე მუხლით გათვალისწინებული -ს ინსტრუმენტი აამოქმედა. ეს ისტრუმენტი სიტყვასიტყვით ითარგმნება, როგორც „საერთო სიკვდილი“. ის ერთდროულად პარლამენტსაც შლის და პრეზიდენტსაც ათავისუფლებს დაკავებული თანამდებობიდან.

ნობოამ თავისი კანდიდატურა პრეზიდენტობაზე წარადგინა. 2023 წლის ვადამდელი არჩევნებში აგვისტოს თვეში იყო ჩანიშნული. იმ დროისთვის მისი დაბალი რეიტინგის გათვალისწინებით ბევრმა ეს ნაბიჯი დიდ მოულოდნელობად ჩათვალა. დანიელ ნობოა არჩევნებში ეროვნულ-დემოკრატიული მოქმედების პარტიის სახელით მონაწილეობდა. მისი მთავარი კონკურენტი იყო ლუისა გონსალესი სამოქალაქო რევოლუციის მოძრაობიდან. 2023 წლის 20 აგვისტოს გამართული არჩევნების პირველ ტურში გონსალესი 33,61%-ით პირველ ადგილზე გავიდა, ხოლო ნობოამ ხმების 23,47% აიღო. მეორე ტური ოქტომბერში ჩაინიშნა, სადაც დანიელ ნობოამ ხმების უმრავლესობა - 51,83% მოიპოვა და ეკვადორის პრეზიდენტი გახდა.

ნობოა ხშირად იყენებს სამხედრო მეთოდებს ქვეყანაში კრიმინალის წინააღმდეგ საბრძოლველად. აცხადებს საგანგებო სიტუაციებს და ზრდის თავდაცვის ძალების მნიშვნელობას ეკვადორის პოლიტიკურ ცხოვრებაში. სამაგიეროდ დაასუსტა სასამართლო ხელისუფლება. მისი მხარდამჭერები თვლიან, რომ ეს მეთოდები ეფექტურია ქვეყანაში კრიმინალის დონის შესამცირებლად. მისი მოწინააღმდეგეები ნობოას ავტოკრატად ახასიათებენ და ადამიანის უფლებათა დარღვევებში სდებენ ბრალს, ქვეყანაში პრობლემებია გამოხატვის თავისუფლების და პრესის თავისუფლების კუთხითაც.

ადრეული ცხოვრება და განათლება
დანიელ ნობოა ამერიკის შეერთებული შტატების ქალაქ მაიამიში 1987 წლის 30 ნოემბერს დაიბადა და ეკვადორის ქალაქ გუაიაკილში გაიზარდა. ის ეკვადორელი ბიზნესმენის ალვარო ნობოას და ექიმ ანაბელა აზინის ვაჟია.

ნობოამ 2010 წელს ნიუ-იორკის უნივერსიტეტის სტერნის ბიზნესის სკოლა დაამთავრა. მოგვიანებით მიიღო ბიზნესის ადმინისტრირების მაგისტრის ხარისხი ილინოისის შტატის კელოგის მენეჯმენტის სკოლაში. ის ჰარვარდის უნივერსიტეტში სწავლობდა 2020 წელს.

2022 წელს ნობოამ მიიღო პოლიტიკური კომუნიკაციისა და სტრატეგიული მმართველობის მაგისტრის ხარისხი ჯორჯ ვაშინგტონის უნივერსიტეტში, პროფესორ რობერტო ისურიეტას ხელმძღვანელობით, ვინც ამჟამად ნობოას პრესმდივნის თანამდებობას იკავებს.

ბიზნესი
18 წლის ასაკში ნობოამ დააარსა საკუთარი კომპანია, , რომელიც ღონისძიებების ორგანიზებით იყო დაკავებული. მისი მამა ალვარო ნობოა -ის მფლობელი და ბანანის უდიდესი ექსპორტიორია ეკვადორში. დანიელ ნობოა მისი ბიზნეს აქტივების მემკვიდრეა და წარსულში მამის კომპანიის გადაზიდვების დეპარტამენტს ხელმძღვანელობდა. ის ასევე იყო კომპანიის ლოჯისტიკისა და ვაჭრობის დირექტორი 2010-2018 წლებში.

ბრაზილიურმა ყოველდღიურმა გაზეთმა .-მ 2023 წლის ოქტომბერში გამოაქვეყნა სტატია დანიელ ნობოას ორი ოფშორული კომპანიის შესახებ პანამაში. ის ასევე დაკავშირებულია მამამისის საკუთრებაში არსებულ რამდენიმე სხვა კომპანიასთან საგადასახადო ოფშორებში.

პოლიტიკური კარიერა
ეროვნული ასამბლეა
ნობოა 2021 წლის საპარლამენტო არჩევნებში ეროვნულ ასამბლეის წევრად აირჩიეს. ის კენჭს იყრიდა როგორც სანტა-ელენას პროვინციიდან გაერთიანებული ეკვადორის პოლიტიკური მოძრაობის სიით. მისი ინაუგურაცია იმავე წლის 14 მაისს მოხდა. მალევე ის ეროვნული ასამბლეის ეკონომიკური განვითარების კომისიის თავმჯდომარედ დაინიშნა. მის საპარლამენტო მოღვაწეობას ცენტრისტულად ან ცენტრისტულ-მემარჯვენედ ახასიათებენ.

2023 წელს ნობოა პრეზიდენტ ლასოს იმპიჩმენტის საპარლამენტო სესიაზე არ იმყოფებოდა, თუმცა წარმომადგენელმა ხმა მისცა მის მაგივრად და მხარი დაუჭირა პრეზიდენტის იმპიჩმენტს. ის მოგვიანებით მხარს უჭერდა -ს და პრეზიდენტის თანამდებობიდან ჩამოცილებას, ეროვნული ასამბლეის დაშლის პარალელურად.

საპრეზიდენტო კამპანია
2023 წელს ქვეყანაში შექმნილი პოლიტიკური კრიზისის ფონზე, პარლამენტის დაშლის შემდეგ მან თავისი კანდიდატურა საპრეზიდენტო არჩევნებში წარადგინა. მან საპრეზიდენტო არჩევნებში მონაწილეობა ეროვნული დემოკრატიული მოქმედების პარტიის სახელით მიიღო. მას აგრეთვე მხარს უჭერდნენ ისეთი პოლიტიკური პარტიები, როგორებიცაა ხალხი, თანასწორობა და დემოკრატია და . ნობოას ვიცე-პრეზიდენტობის კანდიდატი ბიზნესმენი ვერონიკა აბად-როხასი იყო. საარჩევნო კამპანია ფოკუსირებული იყო სამუშაო ადგილების შექმნაზე, ახლადშექმნილი ბიზნესებისთვის საგადასახადო შეღავათებზე და გადასახადებისგან თავის არიდების მცდელობებისთვის სისხლის სამართლის სასჯელის დაწესებაზე. დანიელ ნობოამ ასევე პირობა დადო, რომ ქვეყანაში მზარდი ძალადობის ფონზე მართლმსაჯულების სისტემას გააუმჯობესებდა.

მისი საარჩევნო კამპანია ტრადიციულად ითვლება და ეფუძნება მისი მშობლების მიერ დაარსებულ -ს სოციალური კეთილდღეობის ფონდის პრინციპებს, ასევე მის კავშირებს, როგორც ეკონომიკური განვითარების კომისიის თავმჯდომარე.

არჩევნებამდე ერთი თვით ადრე ნობოას რეიტინგი მხოლოდ 6,4% იყო ეგზიტპოლებში, აგვისტოს დასაწყისში კი კიდევ უფრო შემცირდა. არჩევნებამდე ერთი კვირით ჩატარებულ ეგზიტპოლში დანიელ ნობოას რეიტინგი 3,3%-ს შეადგენდა.

მიუხედავად ამისა, 20 აგვისტოს არჩევნებში ნობოამ ხმების 23,47% დააგროვა და 15 ოქტომბერს დანიშნულ არჩევნების მეორე ტურში გადავიდა, სადაც პირველი ტურის გამარჯვებულ ლუისა გონსალესს დაუპირისპირდა. ნობოას რეიგინგის ასეთ მკვეთრ ცვლილებას ბევრი მის მიერ წარმოებულ საჯარო დებატებს უკავშირებს, სადაც მომავალი პრეზიდენტი ნამდვილად ლიდერობდა. ნობოას ამომრჩეველთა დიდი ნაწილი ახალგაზრდა იყო. არჩევნების მეორე ტურში გამარჯვებით ნობოა ქვეყნის ყველაზე ახალგაზრდა პრეზიდენტი გახდა 35 წლის ასაკში, ვინც პირდაპირი არჩევნებით აირჩიეს და ამით ხაიმე როლდოს აგილერას რეკორდი გააუმჯობესა, აგილერა პრეზიდენტი 38 წლის ასაკში გახდა 1979 წელს. გამარჯვების შემდეგ ნობოამ ამომრჩევლებს მადლობა გადაუხადა „ახალი და უცნობი პოლიტიკური პროექტის" ნდობისთვის. მან ასევე პირობა დადო, რომ „ქვეყანაში მშვიდობას და ახალგაზრდებს განათლებას დაუბრუნებდა, შექმნიდა დასაქმების ადგილებს და შესაძლებლობებს.

თანამდებობის დაკავებამდე ნობოა შეერთებულ შტატებსა და ევროპაში ინვესტორების მოსაძიებლად იმყოფებოდა, რათა ქვეყნის საგარეო ვალის დაფარვაში შეეტანა წვლილი. ვაშინგტონში ვიზიტის დროს იგი შეხვდა მსოფლიო ბანკის, საერთაშორისო სავალუტო ფონდის და ამერიკის სახელმწიფოთა ორგანიზაციის წარმომადგენლებს.

პრეზიდენტი
2023 წლის არჩევნების შემდეგ დანიელ ნობოას პრეზიდენტად ინაუგურაციას ერთადერთი უცხოელი ლიდერი, კოლუმბიის პრეზიდენტი გუსტავო პეტრო დაესწრო. მისი საინაუგურაციო სიტყვა 7 წუთს გაგრძელდა და ის ეროვნული ასამბლეის კრიტიკით გამოირჩეოდა. რადგან ნობოა ვადამდელი არჩევნებით აირჩიეს, ინაუგურაციის შემდეგ მას მხოლოდ 18 თვე ჰქონდა მომდევნო, დაგეგმილ საპრეზიდენტო არჩევნებამდე, რომელიც 2025 წლისთვის იყო ჩანიშნული.

ინაუგურაციიდან რამდენიმე საათში ის მოსახლეობას ეკონომიკურ წინსვლას დაჰპირდა, თუმცა ფინანსთა მინისტრი არ დაუნიშნავს. თავდაპირველად მან განაცხადა, რომ ამ თანამდებობაზე ეკონომისტ სარიჰა მოიას დანიშნავდა, თუმცა საბოლოოდ მას ქვეყნის დაგეგმვის სამდივნოს ხელმძღვანელობა დაავალა. მისი მინისტრა კაბინეტის წევრთა უმეტესობა 2023 წლის 23 ნოემბერს დამტკიცდა. მათ შორის იყვნენ შრომის მინისტრი ივონე ნუნიესი და ზაიდა როვირა, რომელიც ეკონომიკური და სოციალური ინკლუზიის მინისტრი გახდა.